Document ID: /roh_data/filtered/fineweb-2-filterrobots_roh.jsonl.gz/442

La naziunala svizra ha oz mussà a Paris ina prestaziun engaschada. Cunter la Rumenia ha quai oz be tanschì per in 1:1, malgrà che la squadra da Petkovic ha dominà grondas parts dal gieu.
Il punct recaltgà munta in ulteriur pass vers ils otgavelfinals. Ma tuttina ston ils giugaders avair pazienza avant che la qualificaziun è definitiva.
Sbagl da Lichtsteiner ha procurà per tensiun
A l’entschatta èsi stà da tremblar pervi d’in foul invan da Lichtsteiner – quel è lura gist vegnì transfurmà en in 1:0 per la Rumenia (18avla minuta).
Mehmedi ha lura egualisà il gieu en la 56avla minuta cun in ferm culp. Suenter in corner n’avevan ils Rumens betg dumagnà davent il ball. L'ultima partida da gruppa gioga la Svizra lura la dumengia encunter il pajais ospitant - la Frantscha.
RR novitads 20:00